Toelaes sal betaal word ondanks probleme, sê Sassa | Netwerk24
Toelaes sal betaal word ondanks probleme, sê Sassa
Sassa is bewus van die probleem met die elektroniese uitbetaling van toelaes aan begunstigdes.
Abraham Mahlangu, die waarnemende hoof van die Suid-Afrikaanse Agentskap vir Maatskaplike Sekerheid (Sassa), het Maandag 'n verklaring hieroor uitgereik waarin hy sê die huidige probleme met die uitbetalings van maatskaplike toelaes kan toegeskryf word aan die oorgangsproses van die ou na die nuwe stelsel.
"Sassa is ook besig met die uit­fasering van kontantbetalingsdienste soos deur die Konstitusionele Hof be­paal en die Suid-Afrikaanse Poskantoor is aangestel om maatskaplike toelaes uit te betaal," het Mahlangu gesê.
"Ons verseker begunstigdes dat hul toelaes ten volle betaal sal word. Trouens, die geld is reeds in hul rekeninge. Ons versoek die begunstigdes om minstens drie dae te wag voor hulle 'n onttrekking doen."
Indien 'n begunstigde kies om toegang tot sy geld te verkry deur 'n OTM te gebruik, moet die begunstigde die spaarrekeningopsie kies. Indien die spaaropsie afgekeur word, kan die begunstigde dan die tjekrekeningopsie kies.
"Sassa vra om verskoning vir die ongerief veroorsaak. Sassa werk onverpoos om te verseker dat 'n oplossing vir die probleem gevind word en gee die versekering dat alle dienste binnekort herstel sal wees. Ons onderneem ook om ons begunstigdes op hoogte van sake te hou," het Mahlangu gesê.